 

**בבית הדין הצבאי המחוזי**

**מחוז שיפוט עורף**

**בפני ההרכב: סא"ל סגיל טורג'מן חזן – אב"ד**

**סרן ארין ביטון – שופטת**

**סרן תמר שטיין - שופט**

**בעניין: התובע הצבאי (ע"י ב"כ, סגן דיוויד סמולר)**

**נגד**

**הנאשם: X/XXX טוראי א' ק' (ע"י ב"כ, רס"ן אמיר גונמן)**

**הכרעת - דין**

על פי הודאתו, מורשע הנאשם בעבירה של התנהגות מבישה לפי סעיף 129 לחוק השיפוט הצבאי התשט"ו - 1955, בהתאם לכתב האישום המתוקן.

1. ניתנה היום, ח' באדר ב' התשפ"ד, 18.03.2024, והודעה בפומבי ובמעמד הצדדים.

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**גזר - דין**

הנאשם הורשע על פי הודאתו בעבירה של התנהגות מבישה בגין כך שביום 02.05.2022 פגע ברכב שנשא לוחית רישוי פלסטינית והיה מיועד לגריטה. הנאשם בעט ברכב, זרק עליו אבנים, כך ששבר חלק מחלונותיו, מראת צד, פנס קדמי ואחורי. בהמשך, שכנע מספר פעמים חיילת שהייתה איתו במקום לצלם אותו ולבסוף היא הסכימה לכך ואז זרק סלע על השמשה הקדמית, גרם לניפוצה ולעיקום הפגוש הקדמי של הרכב. בהמשך, אף בעט באחת מדלתות הרכב מבפנים, פירק את לוחית הרישוי ותלש כבלים אותם נטל לחזקתו. כתוצאה ממעשיו של הנאשם נגרם לרכב נזק של לא פחות מ3500 ₪.

הנאשם התגייס לצה"ל בחודש מרץ 2020 ובחודש דצמבר 2022 הוצב בכוחות המילואים, בחודש אוגוסט 2023 פוטר משירות מילואים. בתפקידו הצבאי שירת כעובד כללי.

הצדדים הביאו בחשבון את טיב המעשה הבריוני שביצע הנאשם, בפרט כשזה נעשה בנוכחות חיילים אחרים. עם זאת, הנאשם נטל אחריות על מעשיו תוך שוויתר על טענות ראייתיות וחסך בזמן שיפוטי.

בהתחשב בחלוף הזמן מאז בוצעה העבירה ומשמעבר לפעולה הבריונית נעשתה זו ביחס לרכב שיועד לגריטה ובשים לב לכך שהנאשם משוחרר מזה תקופה ממושכת משירות צבאי ואף פוטר מביצוע שירות מילואים, מצאנו את תמהיל הענישה שהוצג בפנינו ראוי והחלטנו לאשרו.

**על הנאשם נגזרים, אפוא, העונשים הבאים:**

1. **שניים עשר (12) ימי מאסר לריצוי בפועל.**

**הנאשם יתייצב לריצוי עונשו ביום 19.04.2024 בשעה 12:00 במתקן הכליאה XXX.**

1. **עונש מאסר מותנה בן שלושה (3) חודשים למשך שלוש (3) שנים, לבל יעבור עבירה בעלת זיקה לרכוש.**
2. **קנס בסך אלף (1,000) ₪ אשר ישולם על ידי הנאשם בחמישה (5) תשלומים שווים, חודשיים ועוקבים, החל מיום 10.05.2024 באמצעות כרטיס אשראי. אם לא ישלם הנאשם את אחד התשלומים במועד יועמד הקנס כולו לפירעון מיידי.**
3. **זכות ערעור כחוק.**
4. ניתן היום, ח' באדר ב' התשפ"ד, 18.03.2024, והודע בפומבי ובמעמד הצדדים.

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**נערך על ידי: נ.פ.**

**בתאריך: 8.04.24**

**חתימת המגיה: סרן נועם בזיזה**